Diari Oficial de la Generalitat Valenciana


Sumari del DOGV 7309, del 03-07-2014 (2014/6199)

ORDE 20/2014, de 1 de juliol, de la Conselleria d'Economia, Indústria, Turisme i Ocupació, per la qual es convoquen les ajudes destinades al foment de l'ocupació de les persones amb discapacitat en empreses ordinàries, en l'exercici 2014.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7309

Data del DOGV
:   03-07-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/6199


Data del document
:   01-07-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 20/2014, de 1 de juliol, de la Conselleria d'Economia, Indústria, Turisme i Ocupació, per la qual es convoquen les ajudes destinades al foment de l'ocupació de les persones amb discapacitat en empreses ordinàries, en l'exercici 2014. [2014/6199]  
Entre les prioritats de l'Estratègia espanyola per a l'ocupació 2012-2014 figuren de forma destacada el foment de l'ocupabilitat, la inclusió social i la igualtat d'oportunitats entre hòmens i dones. Per a aconseguir estos objectius, assumits igualment en el marc del que preveu el Decret 130/2006, de 29 de setembre, del Consell, per a la promoció de l'ocupació estable a la Comunitat Valenciana, la Generalitat s'ha fixat com a objectiu principal en matèria d'ocupació que l'economia valenciana genere llocs de treball més estables i de qualitat fins a aconseguir la plena ocupació, atenent en especial la inserció dels col·lectius de desempleats amb més dificultats, entre els quals es troben les persones amb discapacitat.  
En consonància amb este plantejament, esta convocatòria té com a objecte afavorir la inserció laboral dels desempleats amb discapacitat registrats en el Servef, així com la seua estabilitat en l'ocupació per mitjà del suport a la conversió en indefinits dels contractes temporals.  
  
Estes ajudes estan cofinançades pel Fons Social Europeu a través del Programa Operatiu per a la Comunitat Valenciana 2007-2013, aprovat per la Decisió de la Comissió de data 20 de desembre de 2007. Fons estructurals 2007-2013, Unió Europea - Comunitat Valenciana: «L'FSE invertix en el teu futur».  
En virtut d'això, fent ús de les facultats conferides per la Llei 5/1983, de 30 de desembre, del Consell, i el Decret 193/2013, de 20 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació,  
  
  
ORDENE  
  
Article 1. Objecte, àmbit i condicions  
1. Esta orde té com a objecte establir un programa d'ajudes destinades a afavorir la inserció laboral de les persones amb discapacitat en el mercat ordinari de treball, per mitjà del suport a la contractació indefinida, contractació temporal i adaptació del lloc de treball.  
  
2. Les contractacions hauran d'efectuar-se el 2014 i executar-se en centres de treball radicats a la Comunitat Valenciana. No obstant això, també seran subvencionables les contractacions indefinides inicials que hagen tingut lloc l'últim trimestre de 2013.  
3. Els treballadors hauran d'haver romàs desempleats i inscrits com a demandants d'ocupació als centres Servef d'Ocupació fins a la seua contractació.  
  
Article 2. Beneficiaris  
1. Com a ocupadores podran ser beneficiàries:  
a) Amb caràcter general, les empreses, siga quina siga la seua forma jurídica, les persones físiques i les entitats privades sense ànim de lucre, amb àmbit d'actuació a la Comunitat Valenciana.  
b) En cas de les ajudes per contractació indefinida de persones amb discapacitat i adaptació del lloc de treball, qualsevol ocupador, incloent-hi les cooperatives de treball associat que incorporen com a socis treballadors amb discapacitat.  
Els treballadors amb discapacitat contractats podran beneficiar-se de l'ajuda per adaptació de lloc si no l'haguera sol·licitada el seu ocupador.  
  
2. No podran obtindre la condició de beneficiari les persones o entitats en què concórrega alguna de les prohibicions de l'article 13 de la Llei General de Subvencions. Tampoc podran obtindre-la les agrupacions de persones físiques o jurídiques, públiques o privades, les societats civils, les comunitats de béns o qualsevol altre tipus d'unitat econòmica o patrimoni separat que, fins i tot no tenint personalitat jurídica, puga realitzar les actuacions subvencionables.  
Article 3. Exclusions i incompatibilitats  
1. Queden exclosos de tots els programes els supòsits següents:  
  
a) Treballadors que en els 24 mesos previs hagen prestat servicis per mitjà d'un contracte indefinit a la mateixa empresa o grup d'empreses, o en empreses a què l'ocupadora haguera succeït en virtut de l'article 44 de l'Estatut dels Treballadors.  
b) Treballadors que hagen finalitzat la seua relació laboral de caràcter indefinit per mutu acord en els tres mesos previs a la contractació.  
  
c) Contractacions realitzades per empreses de treball temporal per a la posada a disposició del treballador en empreses usuàries on prestaran els seus servicis.  
d) Contractacions realitzades per empreses que, a causa de la comissió d'infraccions molt greus, hagen sigut excloses com a beneficiàries de programes d'ocupació.  
e) Contractacions realitzades per empreses sancionades els dos anys anteriors a la presentació de la sol·licitud per la comissió d'infraccions greus o molt greus en matèria de prevenció de riscos laborals.  
  
f) Contractacions realitzades per empreses que els dotze mesos anteriors a la sol·licitud de l'ajuda hagen realitzat extincions de contractes en virtut d'un acomiadament col·lectiu, o per causes disciplinàries o objectives declarades improcedents per sentència judicial ferma o laude arbitral.  
g) Relacions laborals de caràcter especial de l'article 2.1 de l'Estatut dels Treballadors, llevat de la de servici de la llar familiar.  
h) Contractacions en què l'ocupador o els càrrecs directius o membres dels òrgans d'administració de les empreses que revisten la forma jurídica de societat o de les entitats privades sense ànim de lucre mantinguen amb el treballador contractat una relació de cònjuge, ascendent, descendent o altres parents, per consanguinitat o afinitat, fins al segon grau, i les seues anàlogues en el cas de les parelles de fet.  
  
2. Les ajudes establides en esta orde són incompatibles amb qualsevol altra per a la mateixa acció subvencionable, llevat de la bonificació de quotes a la Seguretat Social.  
3. Les ajudes regulades en esta convocatòria se sotmeten al règim de minimis, establit en el Reglament (UE) 1407/2013, de 18 de desembre, de 2013, de la Comissió, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, publicat en el Diario Oficial de la Unión Europa (DOUE) de data 24 de desembre de 2013. Per este motiu no podran concedir-se a empreses dels sectors següents:  
a) Pesca i aqüicultura, segons es preveu en el Reglament (CE) 104/2000, del Consell.  
b) Producció primària dels productes agrícoles.  
c) Activitats relacionades amb l'exportació a tercers països o estats membres quan l'ajuda estiga vinculada a l'establiment i l'explotació d'una xarxa de distribució o a altres gastos corrents vinculats a l'activitat exportadora.  
D'altra banda, l'aplicació d'este règim suposa que l'import total de les ajudes de minimis concedides a una única empresa no excedirà de 200.000 euros durant qualsevol període de tres exercicis fiscals. Quan una única empresa realitze per compte d'altri operacions de transport de mercaderies per carretera l'import total de les ajudes de minimis concedides no excedirà de 100.000 euros durant qualsevol període de tres exercicis fiscals.  
  
Article 4. Obligacions del beneficiari  
A més del que disposa l'article 14 de la Llei General de Subvencions, són obligacions dels ocupadors que resulten beneficiaris:  
  
a) Formalitzar els contractes de treball per escrit.  
b) En cas de contractació indefinida, mantindre el lloc de treball creat durant almenys tres anys. En cas de contractació temporal de treballadors amb discapacitat, el lloc de treball creat haurà de mantindre's durant sis mesos.  
Si el treballador causa baixa durant els períodes esmentats, haurà de ser substituït en el termini d'un mes per un altre treballador amb les mateixes característiques, a fi de completar amb les mateixes condicions contractuals que tenia el treballador substituït, el període de manteniment que quedara pendent de complir. El termini establit per a la substitució no computarà als efectes de l'obligació de manteniment. En el cas que qualsevol circumstància relativa al treballador substitut haja determinat una subvenció inferior a la concedida, pertocarà el reintegrament de la diferència entre l'import de la subvenció concedida i el que haguera correspost si el treballador substitut haguera sigut subvencionat inicialment, junt amb els interessos de demora. La substitució es comunicarà a la direcció territorial d'Ocupació corresponent en un termini de 15 dies. Si la baixa es produïx amb anterioritat a la resolució de concessió, perdrà el dret a la sol·licitud presentada.  
c) En el cas dels contractes fixos discontinus, el treballador haurà de completar durant el període de manteniment els períodes de treball que es van tindre en compte per a calcular la subvenció.  
d) Facilitar tota la informació relacionada amb la subvenció concedida que li siga requerida pel Servef.  
e) Comunicar al Servef la sol·licitud o obtenció d'altres subvencions o ajudes per a la mateixa finalitat; així com qualsevol incidència o variació que es produïsca en relació amb la subvenció concedida.  
f) Als efectes de difusió pública, en el cas de les ajudes cofinançades pel Fons Social Europeu, el beneficiari estarà subjecte a les normes d'informació i publicitat que establix el Reglament (CE) número 1828/2006 de la Comissió, de 8 de desembre de 2006, que fixa normes de desplegament per al Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, Fons Social Europeu i Fons de Cohesió, i el Reglament (CE) número 1080/2006 del Parlament Europeu i del Consell, de 5 de juliol de 2006, relatiu al Fons Europeu de Desenrotllament Regional. Entre les normes esmentades cal destacar que la concessió de la subvenció implica l'acceptació de ser inclòs en una llista que es publicarà de forma electrònica o per qualsevol altre mitjà, en la qual figuraran els beneficiaris, l'operació finançada i l'import de l'ajuda. Així mateix haurà de comunicar al treballador contractat el cofinançament pel Fons Social Europeu de l'ajuda concedida.  
  
g) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial corresponent; així com conservar els documents (incloent-hi els electrònics) que justifiquen l'aplicació dels fons rebuts durant almenys tres anys a partir del tancament del Programa Operatiu 2007-2013 (cosa que s'estima que puga tindre lloc cap a l'any 2025) mentres puguen ser objecte de control, els quals hauran de ser originals o còpies certificades conformes a estos.  
h) Les persones jurídiques beneficiàries de les subvencions cofinançades per l'FSE hauran de disposar d'una comptabilitat separada o codi comptable adequat per a la gestió de les ajudes a fi de comptabilitzar la subvenció a través d'un codi comptable específic, de manera que conste identificat el registre comptable de la subvenció als efectes de control financer del Fons Social Europeu, i hauran d'acreditar al Servef, en el termini de dos mesos següents a la percepció de les ajudes, el compte o subcompte en què estes quantitats han sigut percebudes per mitjà d'un extracte comptable.  
  
Article 5. Sol·licitud i documentació general  
1. Dirigides al Servef, les sol·licituds es presentaran en un imprés normalitzat a les direccions territorials d'Ocupació, sense perjuí de presentar-les segons el que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Així mateix podrà realitzar-se la presentació telemàtica de les sol·licituds accedint al Catàleg de servicis públics interactius de la Generalitat a través de ?www.tramita.gva.es- o del web del Servef ?www.servef.es- i seleccionant el servici corresponent. Per a això, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós admesos per la seu electrònica de la Generalitat (?https://sede.gva.es). En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el registre de representacions de caràcter voluntari davant de la Generalitat per a la realització de tràmits per la via telemàtica.  
  
2. A la sol·licitud caldrà adjuntar la documentació següent:  
a) Documentació identificativa del sol·licitant i, si pertoca, identificació i acreditació del representant legal.  
b) Declaració responsable de no estar incurs en les prohibicions per a obtindre la condició de beneficiari i per a ser receptor del pagament, a què fan referència els articles 13 i 34 de la Llei 38/2003.  
c) Dos exemplars de les dades de domiciliació bancària, segons el model normalitzat.  
d) Contracte de treball que dóna lloc a l'ajuda i la seua comunicació al centre Servef d'ocupació. En cas de transformació en indefinit, s'aportarà així mateix el contracte o contractes temporals de què deriva.  
En les clàusules dels contractes hauran de constar expressament, si pertoca, les condicions següents: condició de persona amb discapacitat del treballador, duració de la relació laboral, i causa que ho motiva.  
  
e) Alta en la Seguretat Social del treballador. En cas de transformació de contractes, variació de dades del treballador contractat.  
f) Declaració responsable del fet que la contractació no incorre en una causa d'exclusió.  
g) Comunicació al treballador contractat del cofinançament pel Fons Social Europeu de l'ajuda sol·licitada, segons el model normalitzat.  
  
h) Declaració responsable del compliment de la normativa sobre integració laboral de persones amb discapacitat o, si pertoca, l'exempció d'esta obligació.  
i) Declaració responsable en un model normalitzat relativa a les ajudes de minimis.  
j) Certificat on consten el tipus i grau de discapacitat o acreditació d'esta de conformitat amb la disposició addicional tercera. Així mateix, s'aportaran en un model normalitzat la descripció i característiques tècniques del lloc de treball, especificant la capacitat requerida al treballador que l'ocupe.  
k) En el cas de les ajudes per a adaptació de llocs de treball, justificació de la necessitat de la mesura, amb la indicació del cost i l'informe favorable de la Inspecció de Treball. A més, si el cost supera 18.000 euros s'aportaran almenys tres ofertes de diferents proveïdors, llevat que per les especials característiques del gasto no hi haja un nombre suficient que ho facilite. L'elecció respondrà a criteris d'eficiència i economia, i caldrà justificar-la en una memòria si no es correspon amb la proposta més econòmica.  
3. La presentació de la sol·licitud comportarà l'autorització del sol·licitant perquè el Servef obtinga directament l'acreditació de les dades d'identitat del sol·licitant, en cas de persona física, i del representant legal, així com del compliment de les obligacions tributàries i amb la Seguretat Social previstes en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei General de Subvencions, i en este cas el sol·licitant no haurà d'aportar els certificats corresponents ni la documentació identificativa.  
  
No obstant això, el sol·licitant podrà denegar o revocar este consentiment efectuant una comunicació escrita al Servef en este sentit. En este supòsit, haurà de presentar la documentació identificativa del sol·licitant i, si pertoca, del representant legal, així com els certificats originals positius de l'Agència Estatal de l'Administració Tributària, de la Conselleria d'Hisenda i Administració Pública i de la Tresoreria General de la Seguretat Social, on s'indique que s'està al corrent en el compliment de les obligacions fiscals i amb la Seguretat Social.  
  
Article 6. Termini de presentació de sol·licituds  
Les sol·licituds hauran de presentar-se en el termini de dos mesos des de la contractació objecte de l'ajuda, sense que en cap cas puguen presentar-se després del 30 de setembre de 2014. Per a les contractacions efectuades abans de la publicació de l'orde, el termini de dos mesos s'iniciarà l'endemà de la publicació esmentada.  
  
Article 7. Ajudes per contractació indefinida  
1. La quantia de les ajudes per contractació indefinida a jornada completa ascendirà a 3.907 euros.  
2. Els contractes a temps parcial, així com la modalitat de fix discontinu, seran subvencionables, amb reducció proporcional de la quantia de l'ajuda prevista en l'apartat anterior.  
3. La transformació en indefinits de contractes temporals, així com la transformació en indefinits de contractes d'aprenentatge, en pràctiques i per a la formació de treballadors amb discapacitat resultaran subvencionables en els termes dels apartats anteriors. No obstant això, en cas de conversió en indefinit d'un contracte temporal subvencionat, l'ajuda es reduirà en l'import concedit per la contractació temporal.  
  
4. L'import de les ajudes per contractació indefinida no podrà superar, en concurrència amb altres ajudes públiques per a la mateixa finalitat, el 60 per cent del cost salarial anual corresponent al contracte que hi dóna dret.  
  
Article 8. Ajudes per contractació temporal  
1. La quantia de les ajudes per contractació temporal a jornada completa d'almenys sis mesos de duració, serà:  
a) En el cas de treballadors amb una discapacitat física o sensorial d'almenys un 33 per cent i inferior al 65 per cent, l'ajuda ascendirà a 2.000 euros.  
b) En el cas de treballadors amb una discapacitat psíquica igual o superior al 33 per cent, o física i sensorial igual o superior al 65 per cent, l'ajuda ascendirà a 2.500 euros.  
2. Els contractes a temps parcial seran subvencionables si tenen una duració almenys de 20 hores setmanals, amb una reducció proporcional de la quantia de l'ajuda.  
  
Article 9. Ajudes per a l'adaptació del lloc de treball  
1. L'adaptació del lloc de treball o l'adquisició d'equips suplementaris de protecció personal que previnguen accidents laborals del treballador amb discapacitat contractat, així com l'eliminació de barreres o obstacles que impedisquen o dificulten el seu treball, podran subvencionar-se amb una ajuda fins a 902 euros per treballador, sempre que el contracte siga indefinit.  
2. Els béns subvencionats hauran de destinar-se al fi per al qual es va concedir l'ajuda durant un període com a mínim de tres anys.  
  
Article 10. Procediment de concessió  
Les ajudes s'atorgaran per mitjà de la concessió directa fins a esgotar el crèdit disponible, i s'establirà per a ordenar-les com a data de criteri aquella en què, amb independència de la data de la sol·licitud, s'haja presentat la totalitat de la documentació original exigible en qualsevol dels registres a què fa referència l'article 38.4 de la Llei 30/1992 i es complisquen els requisits per a ser beneficiari de l'ajuda.  
  
Article 11. Tramitació i resolució  
1. La instrucció del procediment correspondrà a les direccions territorials d'Ocupació del Servef, que podran demanar al sol·licitant l'aportació addicional de tota la documentació que calga per a resoldre sobre la sol·licitud.  
2. La competència per a resoldre correspondrà als directors territorials d'Ocupació del Servef, per delegació del director general del Servef.  
  
3. El termini per a resoldre i notificar la resolució serà de sis mesos, comptat des de l'endemà de l'entrada de la sol·licitud en qualsevol dels registres del Servef. Després d'haver transcorregut el termini establit sense que s'haja dictat i notificat una resolució expressa, s'entendrà desestimada la pretensió per silenci administratiu.  
  
Article 12. Resolució d'incidències  
Correspondrà als directors territorials d'Ocupació del Servef resoldre les incidències que es produïsquen després de la concessió, com ara pròrroga de terminis, modificacions justificades o qualsevol variació en les condicions particulars.  
  
Article 13. Liquidació i pagament  
La liquidació de les ajudes s'efectuarà una vegada justificades les condicions establides, i es lliurarà d'una sola vegada l'import de l'ajuda concedida. El pagament de les ajudes per adaptació de llocs de treball requerirà l'aportació, abans del 31 d'octubre de 2014, dels justificants que acrediten l'efectivitat del gasto realitzat.  
  
Article 14. Modificació i reintegrament  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions o ajudes podran ser causa de modificació de la resolució de concessió.  
2. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament, els casos previstos en l'article 37 de la Llei General de Subvencions, de conformitat amb els articles 91, 92 i 93 del seu reglament.  
3. S'aplicarà el criteri de proporcionalitat amb reintegrament parcial de l'ajuda concedida si la baixa del treballador ha sigut comunicada a la Direcció Territorial d'Ocupació i l'extinció de la relació s'ha produït per causes objectives o per acomiadament disciplinari declarats o reconeguts procedents, per la dimissió, mort o incapacitat permanent total, absoluta o gran invalidesa del treballador.  
4. El que disposen els apartats 1 i 2 serà aplicable sense perjuí de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei General de Subvencions i el títol IV del seu reglament.  
  
  
Article 15. Control  
1. Correspondrà al director general del Servef, a través dels directors territorials d'Ocupació, exercir les funcions de control, avaluació i seguiment de les subvencions concedides.  
2. El beneficiari està obligat a sotmetre's i col·laborar amb el control financer que realitze la Intervenció General i les institucions comunitàries, d'acord amb els articles 45 i 46 de la Llei General de Subvencions.  
  
  
  
DISPOSICIONS ADDICIONALS   
  
Primera. Finançament  
1. Les ajudes convocades per esta orde es finançaran amb càrrec al programa pressupostari 322.51, Foment d'Ocupació, per un import global màxim d'1.310.000 ?, segons el detall de línies i imports que s'especifiquen a continuació:  
A) Les ajudes per contractació indefinida de persones amb discapacitat, establides en l'article 7 d'esta orde, es finançaran amb càrrec al capítol 4, codi línia T2240000, per un import global màxim d'1.000.000 ?, dels quals 500.000 - procedixen del SEPE, i 500.000 - procedixen de l'FSE, PO 2007-2013 de la Comunitat Valenciana. Estos fons es distribuïxen territorialment de la manera següent:  
- Per a la Direcció Territorial d'Alacant: 150.000 - del SEPE i 240.000 - de l'FSE, PO 2007-2013 de la Comunitat Valenciana.  
- Per a la Direcció Territorial de Castelló: 50.000 - del SEPE i 70.000 - de l'FSE, PO 2007-2013 de la Comunitat Valenciana.   
- Per a la Direcció Territorial de València: 300.000 - del SEPE i 190.000 - de l'FSE, PO 2007-2013 de la Comunitat Valenciana.  
B) Les ajudes per contractació temporal de persones amb discapacitat, establides en l'article 8 d'esta orde, es finançaran amb càrrec al capítol 4, codi línia T2240000, per un import global màxim de 300.000 ?, fons procedents de l'FSE, PO 2007-2013 de la Comunitat Valenciana. Estos fons es distribuïxen territorialment de la manera següent:  
  
- 117.000 - per a la Direcció Territorial d'Alacant.  
- 36.000 - per a la Direcció Territorial de Castelló.  
- 147.000 - per a la Direcció Territorial de València.  
C) Les ajudes per a l'adaptació de llocs, establides en l'article 9 d'esta orde, es finançaran amb càrrec al capítol 7, codi línia T2243000, per l'import de 10.000 ?, fons procedents del SEPE.  
  
2. Si al llarg de l'exercici 2014 hi ha crèdit disponible que permeta incrementar el finançament pressupostari d'esta orde, el Servef, amb la publicació prèvia d'este crèdit en el DOCV, podrà destinar-lo al finançament d'altres sol·licituds presentades a l'empara d'esta convocatòria, que, com a conseqüència de l'esgotament dels crèdits, no hagen pogut ser ateses inicialment, sense necessitat d'establir un nou termini de presentació de sol·licituds, llevat que això servisca per a l'adequada gestió de cada programa i proporcionar major efectivitat a les polítiques actives d'ocupació dirigides a la reactivació de l'ocupació a la Comunitat Valenciana.  
Segona. Compatibilitat amb el mercat comú  
Estes ajudes són compatibles amb el mercat comú per no ser-hi aplicable l'article 107.1 del Tractat de Funcionament de la Unió Europea, per acollir-se al règim de minimis, establit en el Reglament (UE) 1407/2013, de 18 de desembre, de 2013, de la Comissió, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE de 24.12.2013).  
  
  
Tercera. Treballadors amb discapacitat  
1. Als efectes d'esta orde tindran la consideració de treballadors amb discapacitat els que tinguen un grau de discapacitat reconegut igual o superior al 33 per cent, així com els pensionistes de la Seguretat Social que tinguen reconeguda una pensió d'incapacitat permanent total, absoluta o gran invalidesa; i els pensionistes de classes passives que tinguen reconeguda una pensió de jubilació o de retir per incapacitat permanent per al servici o inutilitat.  
2. S'entendrà acreditada una discapacitat psíquica o malaltia mental igual o superior al 33 per cent en els casos d'incapacitat permanent total en què concórrega una discapacitat de caràcter psíquic o malaltia mental i en els casos de pluridiscapacitat psíquica i física o sensorial igual o superior al 33 per cent.  
3. A fi que, si pertoca, s'adopten les mesures pertinents, les direccions territorials d'Ocupació sol·licitaran, durant el període de manteniment del contracte, un informe als equips multiprofessionals dels centres de Valoració i Orientació de Discapacitats de la Conselleria de Benestar Social, sobre l'adequació del lloc de treball a la discapacitat del treballador.  
  
Quarta. Normativa aplicable  
1. Les ajudes a la contractació indefinida de persones amb discapacitat per empreses del mercat ordinari de treball i les ajudes a l'adaptació de llocs de treball recullen les bases establides per l'Estat en les normes següents: Reial Decret Legislatiu 1/2013, de 29 de novembre, pel qual s'aprova el text refós de la Llei General de Drets de les Persones amb Discapacitat i la Seua Inclusió Social; Reial Decret 1451/1983, d'11 de maig, pel qual es regula l'ocupació selectiva i les mesures de foment de l'ocupació de treballadors, i legislació modificativa, en concret el Reial Decret 4/1999, de 8 de gener, i Reial Decret 170/2004, de 30 de gener; i, en especial, Orde de 13 d'abril de 1994, del Ministeri de Treball i Seguretat Social, per la qual es regula la concessió d'ajudes i subvencions sobre el foment de l'ocupació de treballadors minusvàlids que establix el capítol II del Reial Decret 1.451/1983, d'11 de maig, o altres disposicions que la modifiquen o la despleguen.  
  
A causa del seu finançament estatal, hi és aplicable de manera plena la Llei 38/2003, General de Subvencions, el Reial Decret 887/2006, pel qual s'aprova el seu reglament, i el Reial Decret 357/2006.  
2. A causa del seu finançament amb fons europeus o de la Generalitat, la resta d'ajudes se subjecta als preceptes bàsics de la Llei 38/2003 i del Reial Decret 887/2006, i als preceptes en vigor del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991.  
  
Quinta. Concessió de subvencions  
D'acord amb la disposició addicional desena de la Llei 6 2013/, de 26 de desembre, de Pressupostos de la Generalitat per a l'Exercici 2014, la concessió de les ajudes finançades amb fons distribuïts a través de la Conferència Sectorial d'Ocupació i Assumptes Laborals es condiciona al fet que l'òrgan competent de l'Administració de l'Estat haja realitzat les actuacions o dictat els actes administratius que permeten assegurar l'efectivitat de la transferència de fons afectats.  
  
  
  
DISPOSICIONS FINALS  
  
Primera. Facultats d'execució  
Es faculta el director general del Servef per a dictar les instruccions i adoptar les mesures que requerisca l'aplicació i execució d'esta orde; així mateix, se li delega la competència per a ampliar els terminis de presentació de sol·licituds i justificacions, quan concórreguen circumstàncies que ho aconsellen.  
  
Segona. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
Contra este acte, que esgota la via administrativa, podrà interposar-se un recurs contenciós administratiu en el termini de dos mesos comptat des de l'endemà de ser publicat, davant de la Sala Contenciosa Administratiu del Tribunal Superior de Justícia de la Comunitat Valenciana, d'acord amb el que establixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'este mateix òrgan en el termini d'un mes, computat en els mateixos termes, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú. Tot això sense perjuí que els interessats n'exercisquen, si pertoca, qualsevol altre que estimen procedent.  
  
València, 1 de juliol de 2014  
  
El conseller d'Economia, Indústria, Turisme i Ocupació,  
MÁXIMO BUCH TORRALVA